钦定古今图书集成/明伦汇编/官常典/第765卷 > 说苑 > 刘祐
## 钦定古今图书集成/明伦汇编/官常典/第765卷 > 说苑 > 刘祐

按《后汉书》本传，“祐字伯祖，中山安国人也。安国后别
属博陵。祐初察孝廉，补尚书侍郎。闲练故事，文札强
辨，每有奏议，应对无滞，为僚类所归。除任城令，兖州
举为尤异，迁扬州刺史。是时，会稽太守梁旻，大将军
冀之从弟也。祐举奏其罪，旻坐征。复迁祐河东太守。
时属县令长率多中官子弟，百姓患之。祐到，黜其权”
强，平理冤结，政为《三河表》。再迁，延熹四年，拜尚书令，
又出为河南尹，转司隶校尉。时权贵子弟罢州郡还
入京师者，每至界首，辄改易舆服，隐匿财宝，威行朝
廷。拜宗正，三转大司农。时中常侍苏康、管霸用事于
内，遂固天下良田美业，山林湖泽，民庶穷困，州郡累
气。祐移书所在，依科品没入之。桓帝大怒，论祐输左
校。后得赦出，复历三卿，辄以疾辞，乞骸骨归田里。诏
拜中散大夫，遂杜门绝迹。每三公缺，朝廷皆属意于
祐，以谮毁不用。延笃贻之《书》曰：“昔太伯三让，人无德
而称焉；延陵高揖，华夏仰风。吾子怀蘧氏之可卷，体
甯子之如愚。微妙元通，冲而不盈，蔑三光之明，未暇
以天下为事，何其劭”欤！灵帝初，陈蕃辅政，以祐为河
南尹，及蕃败，祐黜归，卒于家。明年大诛党人，幸不及
祸。